**Fil. 1:20-26**

**“Sien jy ook uit na jou dood?”**

*Andries Burger, GK Pinetown, 19 April 2020 (week 4 van Covid-19 grendeltyd.)*

*Sing: Lied 157:1, 2; Ps. 68:5(C) of Ps. 68:9(T); Fil. 4:4 sê Verbly jou in die Heer!; Lied 602:1-5;*

Goeie more almal,

Dit is ons derde Sondag wat ons nie bymekaar kan kom nie, vir groter gemeentes as die vierde.

Een ding is seker, nee twee –

dit sal verbygaan en ons sal weer die vreugde ken om bymekaar te kan wees;

en intussen, bly ons reageer op die Here se oproep om op Hom te fokus. Hy dwing ons as’t ware met ons omstandighede om na Hom te luister.

Moenie dat hierdie tyd verbygaan sonder om die kompas van jou gedagtes, en jou woorde en jou gewoontes duideliker op Hom in te stel nie.

Moenie hierdie beproewing mors nie...

Hoekom kom ons nou so saam in gees voor die Here?

Ons is saam omdat Jesus Christus ons bymekaar gemaak het en ons saambind om sy liggaam te wees wat mekaar bemoedig en versorg en wat u getuies is in die gemeenskap waar U ons geroep het.

Ons kom saam om Hom te prys, en om te hoor wat Hy ons leer in sy Woord.

Kom ons bid presies dit uit lied 157:

**Lied 157 v. 1, 2** (Sing die gebed)

1.

Here Jesus, ons is saam,

op u roepstem hier vergader;

saam verenig in u Naam

kan ons tot die Vader nader.

Hoor die dank- en smeekgebede,

Heer, van u gemeentelede.

2.

Maak ons harte deur u Gees

vir die heil'ge woord ontvanklik.

Laat ons daagliks onbevrees

op u heil bou, diep afhanklik.

Heer, laat ons geloofsvertroue

eenmaal oorgaan in aanskoue.

**Ef. 2:4-6**

**4** God is ryk in barmhartigheid en het ons innig lief.

**5**Deur sy groot liefde het Hy ons wat dood was as gevolg van ons oortredings, saam met Christus lewend gemaak. Uit genade is julle gered!

**6**Ja, in Christus Jesus het Hy ons saam met Hom opgewek uit die dood en ons saam met Hom 'n plek in die hemel gegee.

**Ps. 68 v. 5 (Cloete)**

5.

Loof dan die God wat deur sy krag

ons dra en help van dag tot dag.

Hy is vir ons die redder.

Dis Hy wat ons in doodsgevaar

beskerming gee en ons bewaar

maar sondaars sal verpletter.

Ons sien U na u heiligdom

in feestelike optog kom;

my God, U is my Koning.

Die stamme loof U in 'n koor;

die leiers van u volk loop voor

in optog na u woning.

**Ps. 68 v. 9 (Totius)**

9.

Geloofd sy God met diep ontsag,

want Hy oorlaai ons dag aan dag

met ryke seëninge.

Wie sou Hom dan nie dank bewys,

die God van saligheid nie prys,

met al die hemelinge?

Dié God van volle saligheid

versterk ons in die dag van stryd

en dra ons deur die lewe.

Hy kan en wil en sal in nood,

selfs as ons sidder vir die dood,

volkome uitkoms gewe.

**GEBED** (Lofprysing, Verootmoediging, Versoening, Pastoraal, Verligting)

Kinders,

Vandag gaan ons oor iets praat wat vir almal belangrik is – en dit is oor die dag wat ons wat glo na die Here toe gaan. Op daardie dag gaan ons lyfies ophou om te lewe, maar ons hartjies gaan na Jesus toe.

Dit is hartseer dat ons weggaan van ander wat nog lewe, maar dit is wonderlik om na Jesus toe te gaan. Ons weet nie wanneer dit gaan gebeur nie, vir party dalk sommer gou maar party van ons sal dalk nog lank moet wag vir ons beurt.

Dink jy ons moet bang wees vir daardie dag? Ek weet ons is almal maar partykeer bietjie bang daarvoor?

Maar onthou jy dat Jesus die dood gewen het en uit die graf opgestaan het? In die Bybel leer die Here ons dat God elkeen wat in Jesus glo ook so uit ons dood sal laat opstaan.

Vandag leer ons uit Filippense dat ons eintlik uitsien na daardie dag om by Jesus te wees, maar dat ons vir Jesus lewe totdat Hy ons kom haal.

Kom ons sing van ŉ blywees in die Here:

**Filippense 4:4 sê verbly jou in die Heer!**

Filippense vier vers vier sê: Verbly jou in die Heer! (2x)

Verbly jou, verbly jou, verbly jou in die Heer! (2x)

Ek wil in die weke wat kom fokus op die Here se boodskap in 1 Petrus, maar daar is ŉ ander saak waarop ons eers moet perspektief kry uit die Woord.

Covid-19 is nie die enigste rede waarom mense doodgaan nie, maar dit is nou in die fokus. Die nuus is vol van die hoeveelheid mense wat daaraan siek is, en veral hoeveel daarvan sterf. Ons sien beelde van ŉ massagraf in New York, en al is die getalle nog laag in Suid Afrika word baie erger nog vir ons verwag, soveel dat munisipaliteite hier ook plekke geïdentifiseer het vir massagrafte indien dit nodig sou word.

Dood is soos die spreekwoordelike “Olifant in die kamer” – almal weet dit is daar, maar almal praat rondom dit asof dit dalk self weer sal weggaan.

Vandag gaan ons hierdie olifant vierkantig in die oë kyk...

Ek wil dit reguit doen sonder om doekies om te draai, maar versigtig en met deernis.

Almal van ons is al deur die dood van ŉ geliefde geraak, geskud en gewond.

Party van ons het na baie jare nog ŉ sensitiewe, seer, wroeging oor ŉ geliefde se dood...

In 1936 was my pa 8 jaar oud toe hy en my oupa albei in die hospitaal beland het met longontsteking, toe my pa gesond was, het my Ouma hom gaan haal maar op die plaaspad afgedraai na die kerkhof toe en daar moes hy hoor sy pa is dood terwyl hy in die hospitaal was. Hartverskeurend – dit was die enigste een ding wat hy in sy hele lewe nie kon verwerk nie, die nalatigheid van my oupa se dokter...

Ons seer by ŉ geliefde se dood is baie keer so sensitief dat ons mure van selfbeskerming om ons bou om die seer buite te hou,

maar in die proses hou ons die seer eintlik binne en keer ons die lig om in te kom.

As jy enigsins kan, wil ek vra dat jy sal probeer om nie van binne jouself te luister nie, maar luister van buite af.

William Shakespear het in een van sy toneelstukke geskryf, “All the world’s a stage, and all men and women merely players.”[[1]](#footnote-1)

Sien jouself en die mense in jou lewe soos toneelspelers op ŉ verhoog. Maar klim so bietjie uit jouself uit en kom hier by my in die gehoor, en dan luister ons wat die Here sê vir ons daar op die verhoog.

Los soveel van jouself op die verhoog, los jou vrese en jou hartseer daar, kom sit vir ŉ rukkie hier om uit ŉ ander hoek na jouself en na jou lewe te kyk.

As ons klaar is, sal ons almal teruggaan en aangaan met ons lewe – ek hoop wel met ŉ ander perspektief oor die dood en wie weet, dalk hanteer ons dit dan anders as wat ons dit tot nou toe gedoen het.

Kom ons lees luister na die Here se Woord deur sy gestuurde apostel Paulus.

Terwyl hy in die tronk van Rome sit so 30 jaar na Jesus se kruisdood en sy opstanding skryf Paulus aan die gelowiges in Filippi, en sy boodskap is ook vir jou en my bedoel.

**Fil. 1:20-26**

20Dit is my vurige verlange, en daarna sien ek uit, dat ek niks sal doen waaroor ek my sal hoef te skaam nie. Ek wil ook nou, soos nog altyd, met alle vrymoedigheid deur my hele wese Christus verheerlik in lewe en in sterwe, 21want om te lewe, is vir my Christus, en om te sterwe, is vir my wins. 22As ek in die lewe bly, kan ek voortgaan met vrugbare arbeid.

Wat ek moet kies, weet ek nie. 23Ek is in 'n tweestryd: ek verlang daarna om heen te gaan en met Christus te wees, want dit is verreweg die beste; 24maar in julle belang is dit noodsaakliker dat ek bly lewe.

25Omdat ek hiervan oortuig is, weet ek dat ek sal bly, ja, vir julle almal behoue sal bly, sodat julle kan toeneem in geloof, en blydskap in julle geloof kan hê.

26As ek weer by julle kom, sal julle oorvloedige rede hê om Christus Jesus oor my te prys.

Los jou lewe op die verhoog en kom sit by my in die gehoor...

Die bekende Griekse filosoof Aristoteles het omtrent 350 vC gesê, dat die dood die verskriklikste is van alle dinge. Dis nogal waar né – die dood is tog God se straf op sonde!

Reg in die begin het Hy vir Adam gewaarsku – as jy ongehoorsaam jy sal sterf.

En moenie dink die dood van jou liggaam is die ergste nie, die dood van jou gees – om vir ewig van God geskei te wees, is die verskriklikste van alle dinge.

En dit is die voorland van alle mense – behalwe... behalwe vir enigeen en elkeen wat in Jesus Christus glo.

Maar as jy nie in Hom glo en al jou hoop en vertroue op Hom stel nie, as jou lewe nie Christus is nie, dan sal jou dood die allerverskriklikste van alles wees wat met jou kan gebeur.

Vir solank jy nog lewe is daar nog kans vir genade, moenie dit verspeel nie. Draai na Jesus toe en glo in Hom.

Maar onthou dat glo nie net iets is wat jy sê nie, glo is iets wat jy sê én wat jy dan lewe – jy hou op om te lewe soos jy wil en jy vra en leer en lewe soos wat God wil hê want deur geloof maak Hy jou sy kind; jy hou op om bang te wees en hartseer te wees oor dinge waarvoor ongelowiges bang en hartseer is want jy vind jou vrede in Jesus Christus in wie jy glo.

Genoeg gesê daaroor – moet asseblief net nie in ongeloof bly as jy weer terug klim op die verhoog en met jou lewe aangaan nie. Besluit nou om te glo en gaan doen dit dan – lees die Bybel en vra ander gelowiges hoe om dit te doen.

Vir gelowiges is dit nie meer waar dat die dood die verskriklikste dinge wat kan gebeur nie.

Die dood het nie meer die laaste sê in ŉ gelowige se lewe nie – Jesus se oorwinning het.

Die Heilige Gees maak dit baie duidelik in die Bybel:

Heb. 2:15, dat Jesus die duiwel wat mag oor die dood vernietig het en ons bevry het van ons vrees vir die dood.

2 Kor. 4:7, dat ons weet dat God, wat die Here Jesus uit die dood opgewek het, ons ook saam met Jesus sal opwek en ons saam voor sy troon sal stel.

Bang vir die dood? Nee soos Paulus in 1 Kor. 15:55 spot God se kinders met die dood – Waar is jou oorwinning dood? Waar is jou angel?

Iemand het gesê die dood is soos ŉ uitsettingsbevel vir ŉ huurder, dat jy uit hierdie lewe moet padgee.

Maar vir gelowiges is dit ŉ bevel op uit die krothuis in ŉ wrede aardse woonbuurt te trek na ŉ oneindige groot en glorieryke paleis in die hemelse woonbuurt.

Soos Paulus in 2 Kor. 5:8 skryf dat ons liewer ons verblyf in die liggaam wil verlaat om by die Here te gaan woon, verlos van alle liggaamsgebreke en kwale en pyne uiteindelik na ŉ volmaakte verheerlikte liggaam soos Jesus.

Die dood is vir ons ŉ reis weg van hierdie lewe met sy virusse, en hongersnood, en die hartseer en die wreedheid en lyding.

Dit is ŉ eenrigting permanente verhuising terug na die paradys toe in die woonplek wat Jesus vir ons in gereedheid bring in ons Hemelse Vaderhuis.

Daar sal ons soos Jesus wees, sy volmaakte liefde en gehoorsaamheid, sy vrede en sy volmaakte ewige rus by ons Hemelse Vader.

Dit is hoekom Paulus sê dat dit vir hom ŉ wins sal wees om te sterf, dat hy daarna verlang om heen te gaan en by Christus te wees, want dit is verreweg die beste.

Om by Jesus, die verheerlikte oorwinnaar en verlosser te wees – by Hom, bewustelik saam met Hom in die paradys daardie selfde oomblik nog as jy hierdie mistroostige ou wêreld vaarwel toeroep.

(Ek herinner jou dat dit net vir gelowiges is – net vir hulle vir wie die lewe Christus is.)

Hier is die toets van jou geloof – sien jy ook uit na die dood van jou liggaam?

Ek vra dit spesifiek so omdat die gees van ŉ gelowige nie meer kan sterf nie.

Ons lees mos hoe Paulus in Ef. 2 vir gelowiges in hierdie lewe skryf dat God ons saam met Christus lewend gemaak het, (verlede tyd – klaar lewend gemaak het) dat Hy ons saam met Christus uit die geestelike dood opgewek het.

Sien jy uit na die dood van jou eie liggaam? Jy glo tog dat dit vir jou verreweg die beste sal wees!

Nog ŉ erger toets...

Maar moenie hierdie vraag probeer beantwoord terwyl jy op die verhoog besig is in jou lewensrol nie – die vraag is te persoonlik, dit sny te diep.

Hierdie vraag kan jy net oorweeg van buite af, buite die vrese en die mure van beskerming wat ons om ons opbou...

Sien jy uit na die dood van jou geliefdes wat in Jesus Christus glo?

Nie net jou bejaarde oupa of ouma of ouers nie, nie net die een wat erge lyding ervaar sonder enige menslike hoop nie... nie net hulle wat ŉ goeie en vol lewe gelei het nie...

Jou gesonde man en vrou, vriend of vriendin, verloofde, huweliksmaat, jou kinders en kleinkinders?

Wil jy vir hulle net die beste hê?

Is die beste dan nie om by die Here self te wees nie?

Om verlos te wees van hierdie ou lewe se worstelinge en beproewinge en lyding?

Om sonder sonde en die impak van sonde te wees, in volmaakte vrede en blydskap – vir ewig?

As dit vir hulle verreweg die beste sal wees – sal jy dit nie vir hulle wil gun nie?

Sien jy uit na die dag wat jou geliefdes by Jesus sal wees, terug in die paradys?

Moenie verkeerd verstaan nie. Ek bedoel nie dat jou geliefdes moet dood wens nie.

Nee, ek vra self vir die Here dat Hy my sommer nog tot diep in die 80 sal gebruik om sy Woord te verkondig. Ek wil baie graag tot verby 90 saam met Hanlie wees – haar ouma en my oupa het so lank geleef...

Maar as die Here my en jou geliefdes vroeër sou wegneem – sal ons hulle wil terughou?

Dit is presies die toepassing van wat die Heilige Gees ons hier deur Paulus leer. Om te verlang daarna om heen te gaan en met Christus te wees, want dit is verreweg die beste.

Kyk na jouself op die verhoog waarin jy jou lewensrol speel.

Is jy nog platgeslaan in rou smart oor ŉ geliefde wat gesterf het, dalk baie lank terug al?

Dalk iemand vir wie daar nog soveel ideale in hierdie lewe was, iemand wat aan die begin of in die fleur van hulle lewe was?

Mag die Heilige Gees vrede en aanvaarding in jou hart werk dat dit vir hulle wat in Christus was verreweg die beste is om by Hom te wees...

Kyk na jouself op die verhoog – is jy in hart beklem in vrees vir jou dood, of jou geliefdes?

Mag die Heilige Gees jou versterk met die absolute sekerheid dat dit vir die gelowige verreweg die beste is om te sterf en by Christus te wees.

Mag die Heilige Gees jou versterk in die sekerheid dat Hy jou geliefdes sal bewaar en versorg al is jy self nie meer daar nie.

Mag die Heilige Gees jou aanvuur om dringend en aanhoudend in gebed te vra dat Hy jou geliefdes tot geloof sal bring en in geloof sal bewaar?

Luister na hierdie mooi verduideliking wat ek raakgelees het:

'n Obsessie vir ons liggaamlike welstand of 'n doodse vrees vir die dood of ŉ verlammende smart oor die dood is teenstrydig met ons Christelike geloof.

Gelowiges moet verlang na die hemel soos 'n gevangene verlang na vryheid, soos 'n siek man na gesondheid, soos 'n honger vrou na kos, soos 'n arm man na betaaldag en soos 'n soldaat verlang na vrede.

Die kans en die manier waarop ons sterf, is ŉ gelowige se laaste kans om hulle geloof in God uit te leef, ŉ laaste om te bewys wat hulle hoop om die hemel opreg is, ŉ laaste kans om hulle lewens te versier met hulle vertrou op God se beloftes.

Maar ons is nog in hierdie lewe. Kom ons kyk kortliks wat die teks ons daarvan leer.

Paulus verlang om heen te gaan, maar ter wille van die gelowiges aan wie hy skryf sal hy langer in hierdie lewe bly.

Jy sien uiteindelik is dit God wat besluit of hy leef en vir hoe lank, en of hy sterf en wanneer.

Maar dit is nie net sy dood wat hom by Jesus bring nie, ook sy lewe is Christus. Hy sê dat eintlik hy lewe Christus.

Hy het vir ons gesterf skryf Paulus in 2 Kor. 5:15, sodat ons wat lewe nie vir onsself moet lewe nie, maar vir Hom wat vir ons gesterf het en uit die dood opgewek is.

Vir ons wat in Christus is, vir wie die lewe Christus is maak dit nie meer saak of ons lewe en of ons sterwe nie.

Hy skryf in Rom. 14, *“8As ons lewe, leef ons tot eer van die Here; en as ons sterwe, sterf ons tot eer van die Here. Of ons dan lewe en of ons sterwe, ons behoort aan die Here.”*

Maar as dit om’t ewe is of ons lewe en of ons sterwe – waarom leef ons nog?

As ek bly lewe sê Paulus kan ek “voortgaan met vrugbare arbeid”, “in julle belang is dit noodsaakliker dat ek bly lewe”, “vir julle sal ek behoue bly, sodat julle kan toeneem in geloof, en blydskap in julle geloof kan hê.”

Daar is ŉ baie groot verskil tussen God se kinders vir wie Christus die lewe is, en die res van die mense om ons, en daardie verskil moet duidelik wees.

Ons leef nie meer vir onsself nie, ons leef nie om ons aftrede ‘waarvoor ons so hard gewerk het’ te geniet nie, ons leef nie om geld en goed te versamel nie, of om die speler van die seisoen te wees of die Victor of Victrix Ludorum van die skool nie.

Ons lewe omdat ander ons nodig het en God ons as sy verteenwoordigers in hulle lewens in stuur. Ons lewe sodat ander kan toeneem in geloof in Jesus Christus en blydskap sal hê in hulle geloof.

Jy kan dit so opsom –

Christus is ons lewe en ons lewe Christus vir al die mense om ons sodat hulle kan toeneem in geloof,

terwyl ons uitsien en verlang na ons dood en die dood van ons geliefdes, (want dit sal verreweg die beste wees om met Christus te wees).

Dis genoeg, kom ons gaan terug na die verhoog, die omstandighede waar ek en jy ons lewensverhaal uitleef, maar gaan met ŉ ander perspektief oor lewe en dood,

gaan leef sodat ander se geloof in Jesus Christus sal toeneem,

terwyl jy uitsien na jou dood en na die dood van jou geliefdes in Christus want dit is verreweg die beste.

GEBED

**Lied 602 v. 1-5**

1.

Ek sien 'n nuwe hemel kom,

'n aarde nuut en vry.

Die see en al wat skei, verdwyn.

God self kom by ons bly.

4.

"Kyk, Ek maak alles nuut", sê God.

"Laat hom wat dors het, kom.

En hy sal vind hy is my kind;

Ek is 'n Gód vir hom!"

2.

Die nuwe stad, Jerusalem,

daal uit die hemel neer;

skoon soos 'n bruid in heerlikheid -

geliefde van die Heer.

5.

Oorwinnaars sal ons alles erf

en drink uit die fontein

van lewenswater, heerlik, rein.

En God sal oor ons skyn.

3.

Die Heer droog al die trane af,

verby is droefheid, dood.

Ja, pyn en smart wyk uit die hart -

ons moeite, angs en nood.

Gaan en leef Christus terwyl jy uitsien na dit wat vir jou en jou geliefdes in Christus verreweg die beste sal wees:

24“Die Here sal julle seën en julle beskerm;

25die Here sal tot julle redding verskyn en julle genadig wees;

26die Here sal julle gebede verhoor en aan julle vrede gee!

A-a-a-amen, A-a-a-amen, A-a-a-a-amen.

1. Act-II, Scene-VII of the play “As You Like It”. [↑](#footnote-ref-1)